1. ปัจจัยความเสี่ยง

1.1 ความเสี่ยงในการพึ่งพาลูกค้ารายใหญ่หรือน้อยราย

  บริษัทฯให้ความสำคัญอย่างมากกับความเสี่ยงในการพึ่งพาลูกค้ารายใหญ่หรือน้อยราย
  ซึ่งส่งผลกระทบโดยตรงต่อธุรกิจนายหน้าซื้อขายหลักทรัพย์ซึ่งเป็นธุรกิจหลักของบริษัทฯ
  การพึ่งพามูลค่าซื้อขายของลูกค้ารายใหญ่
  ก่อให้เกิดความเสี่ยงที่จะเกิดความเสียหายต่อบริษัทฯได้มาก
  ซึ่งบริษัทฯตระหนักถึงความเป็นไปได้ที่อาจเกิดผลกระทบนี้
  บริษัทฯจึงกำหนดนโยบายไม่ให้เกิดความเสี่ยงจากการกระจุกตัวของกลุ่มลูกค้า
  โดยการขยายฐานลูกค้าของบริษัทฯให้กว้างขึ้น ด้วยการเพิ่มทีมงานด้านการซื้อขายหลักทรัพย์
  ขยายสาขา และเพิ่มช่องทางการซื้อขายหลักทรัพย์ด้วยระบบ Internet

  จากการดำเนินนโยบายดังกล่าว บริษัทฯ
  สามารถขยายฐานลูกค้าธุรกิจนายหน้าซื้อขายหลักทรัพย์จากจำนวน 12,564 รายในปี 2545 เป็น
  25,638 รายในปี 2547 ลูกค้าที่เปิดบัญชีซื้อขายหลักทรัพย์ด้วยระบบ Internet ณ สิ้นปี 2547
  มีจำนวนเพิ่มขึ้นเป็น 3 เท่าจากสิ้นปี 2545

ทั้งนี้ สัดส่วนรายได้ของบริษัทฯในปี 2547 จากมูลค่าการซื้อขายหลักทรัพย์ของลูกค้า 10
รายแรกคิดเป็นเพียงร้อยละ 12.5 ของรายได้ทั้งหมด

1.2 ความเสี่ยงจากการเปิดเสรีค่าธรรมเนียม

ปัจจุบันการกำหนดอัตราค่าธรรมเนียมการซื้อขายหลักทรัพย์ของลูกค้า เป็นอัตราค่าธรรมเนียมขั้นต่ำตามประกาศของตลาดหลักทรัพย์ฯ และสำนักงาน ก.ล.ต. ซึ่งมีผลบังคับใช้ตั้งแต่วันที่ 14 มกราคม 2545 ยังผลให้ความเสี่ยงจากการตัดราคาในธุรกิจหลักทรัพย์หมดไป อย่างไรก็ดีตลาดหลักทรัพย์ฯ ได้ขยายระยะเวลาการกำหนดค่าธรรมเนียมการซื้อขายหลักทรัพย์ขั้นต่ำออกไปอีกเป็นเวลา 2 ปี จนถึงวันที่ 14 มกราคม 2550 รวมทั้งจะมีการพิจารณาข้อบังคับทุก ๆ 2 ปี (ตามข้อบังคับตลาดหลักทรัพย์ที่มีผลบังคับใช้ตั้งแต่ 1 พฤศจิกายน 2547) หากตลาดหลักทรัพย์ฯ มีการปรับเปลี่ยนนโยบายค่าธรรมเนียมขั้นต่ำไปสู่การเปิดเสรีค่าธรรมเนียมอีกครั้งในอนาคต ก็จะส่งผลต่อความสามารถในการทำกำไรของบริษัทหลักทรัพย์ทั้งระบบ เนื่องจากจะเกิดภาวะการตัดราคาเพื่อแย่งลูกค้ากันดังเช่นที่เกิดขึ้นในปี 2544 บริษัทฯ มีมาตรการบริหารความเสี่ยงโดยมีการเตรียมการในเรื่องต่าง ๆ ดังนี้ การบริหารต้นทุนการให้บริการให้เกิดการประหยัดจากขนาด (Economy of Scale) เพื่อเพิ่มความได้เปรียบทางการแข่งขัน การสร้างระบบลูกค้าสัมพันธ์เพื่อสร้างสายสัมพันธ์ที่ดีและขยายฐานลูกค้าให้หลากหลายขึ้น นอกจากนี้บริษัทฯ มีมาตรการลดความเสี่ยงโดยการกระจายฐานรายได้ไปยังธุรกิจอื่น ๆ มากขึ้น ได้แก่ การเพิ่มทีมงานด้านวาณิชธนกิจและด้านค้าตราสารหนี้ เพื่อเสริมความแข็งแกร่งของฐานรายได้และรองรับการเปลี่ยนแปลงอันอาจเกิดขึ้นของธุรกิจซื้อขายหลักทรัพย์

1.3 ความเสี่ยงจากการจัดจำหน่ายและรับประกันการจำหน่ายหลักทรัพย์และธุรกิจที่ปรึกษาทางการเงิน

  ธุรกิจการจัดจำหน่ายและรับประกันการจำหน่ายหลักทรัพย์ และธุรกิจที่ปรึกษาทางการเงิน
  อาจมีความเสี่ยงจากกรณีที่ต้องรับซื้อหลักทรัพย์เนื่องจากไม่สามารถกระจายหรือจำหน่ายหลักทรัพย์ได้ตามที่รับประกันไว้
  ทำให้เกิดความเสี่ยงทางด้านสภาพคล่องที่ลดลง
  และผลขาดทุนจากการลดลงของราคาหลักทรัพย์ดังกล่าวด้วย
  ซึ่งปัจจัยที่มีผลกระทบต่อความเสี่ยงจากการรับประกันการจำหน่ายหลักทรัพย์ ได้แก่
  การกำหนดราคาที่ไม่เหมาะสม ความผันผวนของภาวะตลาดเงินและตลาดหลักทรัพย์ฯ บริษัทฯ
  มีมาตรการบริหารความเสี่ยงนี้โดยจะทำการศึกษาและวิเคราะห์ข้อมูลเบื้องต้นของบริษัทผู้เสนอขายหลักทรัพย์
  และพิจารณาประกอบกับความสนใจของนักลงทุนต่อหลักทรัพย์ดังกล่าวว่ามีความต้องการที่จะซื้อหลักทรัพย์ดังกล่าวมากน้อยเพียงไร
  สำหรับธุรกิจที่ปรึกษาทางการเงิน บริษัทฯ
  มีนโยบายเน้นกลุ่มลูกค้าตามประสบการณ์และความถนัดของทีมงานวาณิชธนกิจแต่ละทีม
  โดยทำการวิเคราะห์และตรวจสอบคุณสมบัติของลูกค้าในเบื้องต้นก่อนพิจารณารับงาน
  เพื่อให้ทีมงานวาณิชธนกิจให้บริการแก่ลูกค้าอย่างมืออาชีพและยึดมั่นในจรรยาบรรณ
  เพื่อสร้างความมั่นใจแก่ลูกค้าในการส่งมอบงานที่มีคุณภาพและตรงเวลา

1.4 ความเสี่ยงจากปัจจัยแวดล้อมทางเศรษฐกิจ

  ปัจจัยแวดล้อมทางเศรษฐกิจนับวันจะมีความซับซ้อนและผันผวนมากขึ้น
  ทั้งปัจจัยภายในประเทศและปัจจัยเสี่ยงจากภายนอกประเทศ
  ไม่ว่าจะเป็นความผันผวนของอัตราแลกเปลี่ยน ภาวะอัตราดอกเบี้ย
  และอัตราการขยายตัวทางเศรษฐกิจ บริษัทฯ
  มีการเฝ้าติดตามความเคลื่อนไหวทางเศรษฐกิจและประเมินผลกระทบต่อตลาดเงินและตลาดทุนอย่างสม่ำเสมอ
  อย่างไรก็ดีในส่วนนี้ บริษัทฯ มองว่าเศรษฐกิจยังอยู่ในแนวโน้มที่ดี มีการขยายการลงทุนใหม่ ๆ
  ของภาคเอกชน
  การเติบโตของกำไรของบริษัทจดทะเบียนที่ได้รับผลต่อเนื่องจากการฟื้นตัวทางเศรษฐกิจ
  นโยบายของรัฐบาลในการส่งเสริมการออมภาคเอกชน
  กอปรกับมาตรการของทางการในการเพิ่มคุณภาพของหลักทรัพย์ด้วยความพยายามผลักดันให้บริษัทจดทะเบียนมีการกำกับดูแลกิจการที่ดี
  (Good Corporate Governance)
  ล้วนแต่เป็นการช่วยสร้างความมั่นคงให้แก่ตลาดหุ้นไทยในระยะยาว
  ซึ่งช่วยเพิ่มความน่าสนใจในสายตานักลงทุนทั้งในและต่างประเทศ ซึ่งบริษัทฯ
  เล็งเห็นแนวโน้มที่ดีของโอกาสในการดำเนินธุรกิจที่เน้นกลุ่มลูกค้าประเภทสถาบันมากขึ้น
  จึงได้มีมาตรการขยายฐานลูกค้าธุรกิจนายหน้าซื้อขายหลักทรัพย์ไปยังกลุ่มลูกค้าสถาบันมากขึ้นอย่างจริงจัง
  ซึ่งได้ดำเนินการอย่างต่อเนื่องมาตั้งแต่ปี 2546

1.5 ความเสี่ยงจากการพึ่งพาบุคลากรหลักของบริษัทฯ

  ธุรกิจหลักทรัพย์เป็นธุรกิจที่จำเป็นต้องพึ่งพาความรู้ความสามารถของบุคลากรเป็นสำคัญ
  โดยเฉพาะธุรกิจนายหน้าซื้อขายหลักทรัพย์
  ซึ่งขึ้นอยู่กับความสามารถของเจ้าหน้าที่การตลาดค่อนข้างมาก
  กอปรกับธุรกิจนายหน้าซื้อขายหลักทรัพย์เป็นธุรกิจที่บุคลากรสามารถโยกย้ายสถานที่ทำงานได้โดยง่าย
  แม้ว่าต้องได้รับความเห็นชอบจากบริษัทเดิมก็ตาม บริษัทฯ
  ตระหนักถึงความเสี่ยงในการที่อาจจะสูญเสียบุคลากรที่มีความรู้ความสามารถและศักยภาพในการทำงานสูง
  โดยบริษัทฯได้สรรหาบุคลากรที่มีความสามารถและมีศักยภาพเข้ามาเสริมทีมงานเป็นจำนวนมากทั้งด้านธุรกิจนายหน้าซื้อขายหลักทรัพย์
  ธุรกิจวาณิชธนกิจ และค้าตราสารหนี้ นอกจากนี้บริษัทฯ มีมาตรการบริหารความเสี่ยงในด้านนี้
  โดยกำหนดนโยบายในการดูแลและรักษาบุคลากรที่มีความสามารถและศักยภาพให้อยู่กับบริษัทยาวนาน
  การกำหนดแผนพัฒนาบุคลากรภายในอย่างต่อเนื่อง
  ตลอดจนการสร้างระบบการประเมินผลงานที่เป็นธรรม
  และโปร่งใสเพื่อเสริมสร้างขวัญและเป็นกำลังใจให้แก่พนักงาน
  รวมทั้งพิจารณาทบทวนผลตอบแทนและสวัสดิการต่าง ๆ
  ให้อยู่ในระดับทัดเทียมคู่แข่งในอุตสาหกรรมอย่างสม่ำเสมอ
  เพื่อเป็นเครื่องมือในการรักษาบุคลากรที่มีความสำคัญต่อความอยู่รอดและการดำเนินงานของบริษัทฯ
  ให้คงอยู่กับบริษัทฯ ตลอดไป

1.6 ความเสี่ยงจากระบบเทคโนโลยีสารสนเทศ

  บริษัทฯ ตระหนักดีว่า
  ระบบเทคโนโลยีสารสนเทศเป็นโครงสร้างพื้นฐานที่สำคัญในการให้บริการด้านธุรกิจหลักทรัพย์
  ที่ต้องการความมีประสิทธิภาพ ความรวดเร็วในการตอบสนองต่อความต้องการของลูกค้า
  ซึ่งนับวันจะมีความซับซ้อนและมีความคาดหวังในคุณภาพบริการมากขึ้นเรื่อย ๆ
  หากมีการเลือกใช้ระบบเทคโนโลยีที่ไม่เหมาะสม
  หรือมีการบริหารจัดการด้านเทคโนโลยีที่ขาดประสิทธิภาพ
  ก็อาจส่งผลกระทบอย่างมากต่อการดำเนินธุรกิจของบริษัทฯ
  เนื่องจากอาจสูญเสียอำนาจหรือความได้เปรียบทางการแข่งขันทางธุรกิจได้ บริษัทฯ
  มีนโยบายลดความเสี่ยงจากการสูญเสียภาวะการแข่งขันนี้
  โดยมีนโยบายเลือกใช้เทคโนโลยีที่อยู่ในระดับมาตรฐานสากล
  สำหรับระบบงานที่ต้องต่อเชื่อมหรือเกี่ยวโยงกับการให้บริการลูกค้า
  และกำหนดมาตรการให้มีการทบทวนประสิทธิภาพของเทคโนโลยีอย่างสม่ำเสมอ นอกจากนี้บริษัทฯ
  ยังได้เตรียมความพร้อมรับมือการเปิดเสรีค่าธรรมเนียมซื้อขายหลักทรัพย์
  โดยการลดต้นทุนการให้บริการให้ต่ำลงโดยยังคงรักษาระดับคุณภาพไว้
  การสร้างระบบเทคโนโลยีสารสนเทศที่สามารถรองรับการขยายฐานลูกค้าได้ด้วยต้นทุนต่ำที่สามารถแข่งขันได้
  และการขยายขีดความสามารถของระบบเทคโนโลยีสารสนเทศเพื่อรองรับความต้องการของลูกค้าที่หลากหลายมากขึ้น

1.7 ความเสี่ยงจากการขาดแคลนแหล่งเงินทุนในการดำเนินธุรกิจ

  โดยปกติแหล่งเงินทุนของธุรกิจหลักทรัพย์มาจากการออกหุ้นทุน
  หุ้นกู้และเงินกู้ยืมจากสถาบันการเงิน บริษัทฯ
  ต้องการลดความเสี่ยงจากภาวะการขาดแหล่งเงินทุน
  โดยการดำเนินนโยบายปลอดภาระหนี้สินมาตั้งแต่ปี 2541 และได้กำหนดแหล่งที่มาของเงินทุน
  โดยการระดมทุนจากการออกหุ้นทุนโดยจะประมาณความต้องการใช้เงินทุนหมุนเวียนสำหรับการประกอบธุรกิจในระยะยาว
  เพื่อลดค่าใช้จ่ายของเงินทุนระยะยาว
  ขณะเดียวกันก็มีการจัดสรรให้มีวงเงินกู้ยืมกับสถาบันการเงินต่าง ๆ สำรองไว้ใช้ในระยะสั้น
  โดยคำนึงถึงสภาพคล่อง ความคุ้มค่าของเงินลงทุน และความต่อเนื่องในการดำเนินธุรกิจ บริษัทฯ
  ได้กำหนดนโยบายด้านความเพียงพอของเงินทุน (Capital Adequacy)
  โดยให้ดำรงอัตราเงินกองทุนสภาพคล่องในอัตราที่สูงกว่าข้อกำหนดของสำนักงาน ก.ล.ต.
  ปัจจุบันบริษัทฯดำรงอัตราส่วนเงินกองทุนสภาพคล่องสูงกว่าร้อยเปอร์เซ็นต์ อย่างไรก็ดีบริษัทฯ
  มีการกำหนดเกณฑ์การดำรงอัตราส่วนเงินกองทุนสภาพคล่องภายในบริษัทฯ
  อีกอัตราหนึ่งที่เข้มงวดกว่าอัตราขั้นต่ำที่สำนักงาน ก.ล.ต. กำหนด
  เพื่อเป็นสัญญาณเตือนภัยล่วงหน้าให้บริษัทฯ
  ใช้ความระมัดระวังต่อความเสี่ยงของความเพียงพอของเงินทุนที่อาจส่งผลกระทบต่อการดำเนินธุรกิจและการดำรงอยู่ของบริษัทฯ

  1.8 ความเสี่ยงจากการดำเนินกิจกรรมไม่สอดคล้องกับแนวทางของหน่วยงานกำกับดูแล

บริษัทฯ ตระหนักดีว่า ธุรกิจหลักทรัพย์เป็นธุรกิจที่เกี่ยวข้องกับผู้มีส่วนได้ส่วนเสียในวงกว้าง
การดำเนินการใดๆ ที่ไม่รอบคอบระมัดระวัง อาจส่งผลให้บริษัทฯ
ขาดความเชื่อถือและความไว้วางใจจากผู้เกี่ยวข้องทุกฝ่าย อีกทั้งอาจทำให้บริษัทฯ
ไม่สามารถดำเนินกิจกรรมได้ตามปกติ หากสำนักงาน ก.ล.ต. รวมทั้งตลาดหลักทรัพย์ฯ
ซึ่งเป็นหน่วยงานที่มีหน้าที่กำกับดูแลการดำเนินธุรกิจหลักทรัพย์พิจารณาเห็นว่า บริษัทฯ
มีการดำเนินงานที่ไม่เหมาะสมและอาจเกิดความเสียหาย บริษัทฯ
มีนโยบายลดความเสี่ยงในด้านนี้ให้ต่ำที่สุด
โดยการกำหนดนโยบายและทิศทางการดำเนินงานของบริษัทฯ ที่คำนึงถึงการกำกับดูแลกิจการที่ดี
มีระบบ Checking and Balance
และให้ทุกหน่วยงานตระหนักถึงความรับผิดชอบในการปฏิบัติหน้าที่อย่างมีประสิทธิภาพและมีประสิทธิผล
รักษาประโยชน์ของผู้มีส่วนได้ส่วนเสียทุกฝ่าย โดยยึดมั่นในจรรยาบรรณ
เพื่อเพิ่มมูลค่าทางเศรษฐกิจสูงสุดให้แก่กิจการและผลประโยชน์ในระยะยาวให้แก่ผู้ถือหุ้น
โดยต้องปฏิบัติตามหลักการกำกับดูแลกิจการที่ดี 15 ข้อที่กำหนดโดยตลาดหลักทรัพย์ฯอย่างเคร่งครัด